Bygging Íþróttaakademíu í Reykjanesbæ hafin 13. nóvember 2004 Bygging Íþróttaakademíu í Reykjanesbæ hafin Á myndinni má sjá Geir Sveinsson , nýráðinn framkvæmdastjóra Íþróttaakademíunnar , Ragnar Atla Guðmundsson , framkvæmdastjóra EFF , Stefán Friðfinnsson , forstjóra ÍAV , Árna Sigfússon , bæjarstjóra í Reykjanesbæ og Samúel Guðmundsson , Teiknistofu Halldórs Guðmundssonar . Húsið verður alls 2.700 fermetrar , að hluta á tveimur hæðum og er áætlaður byggingarkostnaður um 450 milljónir króna . Á jarðhæð verður m.a. fyrirlestrarsalur , kennslustofur og stór íþróttasalur . Á efri hæð verður m.a. kennslu - og rannsóknaaðstaða ásamt bókasafni og kennaraaðstöðu . Í október s.l. var verkið boðið út og reyndist ÍAV eiga lægsta tilboðið , sem þó var yfir áætluðum framkvæmdakostnaði verksins . Frá því tilboð voru opnuð hafa hönnuðir , eftirlitsaðilar , ásamt aðalverktaka unnið við að finna leiðir til að lækka byggingarkostnað niður fyrir kostnaðarmarkmið Eignarhaldsfélagsins Fasteignar hf. sem verða eigendur byggingarinnar . Arkitektar byggingarinnar eru þeir Páll Tómasson og Haraldur Örn Jónsson frá Arkitektur.is . Verkefnisstjóri verður Björgúlfur Pétursson en byggingastjórn verður í höndum Kristjáns Sigurðssonar .